
Nr.127565/10.09.2026            

A N U N Ţ

Vă informăm că în perioada 11.09.2026-12.10.2026 persoanele fizice sau juridice, ce dețin în proprietate/utilizare/folosință un autovehicul, pot depune la sediul Primăriei municipiului Călăraşi solicitările pentru licitarea/atribuirea unui loc de parcare de domiciliu, în următoarele parcări:
· parcarea cu 8 locuri situată pe str. Sf. Nicolae, arondată blocului A25;
· parcarea cu 65 locuri situată pe str. Traian, arondată blocurilor A24, A25, A16 sc. 1, A 14 sc. 1;
· parcarea cu 102 locuri situată pe str. Parcului, arondată blocurilor K1, K2, K3;
· parcarea cu 16 locuri situată pe str. Bărăganului, arondată blocului L51;

Documente necesare pentru persoane fizice (copie şi original pentru conformitate): 
· Documente privind domiciliul/reşedinţa/proprietatea: actul de identitate al solicitantului, actul de proprietate al imobilului (dacă solicitantul nu are domiciliul sau reședința în imobilul arondat parcării, dar il deține în proprietate);
· Certificatul de înmatriculare si cartea de identitate ale autovehiculului deţinut în proprietate/utilizare/folosinţă - dovada că are Inspecţia Tehnică Periodică valabilă;
· Documente privind dreptul de folosinţă/utilizare al autovehiculului: contract de comodat, adeverinţa din care sa rezulte ca persoana juridică ce are calitatea de proprietar al autovehiculului este de acord ca persoana fizică angajată a societații, unul din asociați sau administratorul acesteia, să utilizeze vehiculul, inclusiv să parcheze la domiciliu (după caz).
· Certificat de încadrare într-o grupa de handicap (dacă este cazul);
· Certificat de căsătorie pentru cazurile în care într-un apartament locuiesc mai multe familii și se solicită câte un loc de parcare de familie;  

Documente necesare pentru persoane juridice (copie şi original pentru conformitate):
· Certificat de înregistrare al societăţii, actul de proprietate al imobilului (dacă solicitantul nu are sediul social  în imobilul arondat parcării, dar il deține în proprietate) ;
· Certificatul de înmatriculare și cartea de identitate ale autovehiculului deţinut în proprietate/utilizare/folosinţă - dovada că are Inspecţia Tehnică Periodică valabilă; 
· Contract de comodat  privind dreptul de utilizare al autovehiculului (după caz);
· Împuternicirea, însoțită de actul de identiatate al persoanei desemnate sa depună documentele in numele societății.
Persoanele fizice sau juridice care participă la procedura de licitare/atribuire a locurilor de parcare de domiciliu nu trebuie să figureze cu datorii la bugetul local.
Cu prioritate, in parcările publice de domiciliu se va atribui gratuit, cât mai aproape de domiciliu, câte un loc de parcare pentru persoanele cu handicap ce dețin în proprietate sau în leasing un autovehicul ce se încadrează în dimensiunile locului de parcare. Beneficiază de aceleași drepturi părinții copilului minor cu handicap, precum și asistentul personal al persoanei cu handicap pentru autovehiculul deținut în proprietate. În cazul asistentului personal, locul de parcare se atribuie la domiciliul persoanei cu handicap pe care o are în grijă.
După persoanele menționate anterior, au prioritate solicitanții ale căror autovehicule sunt declarate în evidențele fiscale ale Primăriei municipiului Călărași.
În conformitate cu prevederile regulamentului, la prima procedura de atribuire/licitație a unei parcări nou înființate, se poate atribui/licita un singur loc de parcare pentru  fiecare familie/apartament cu condiția ca solicitantul sau soțul/soția acestuia să nu dețină un alt loc de parcare sau garaj în municipiul Călărași.

